b'\n_START_ARTICLE_\n\xc3\x8emp\xc4\x83r\xc8\x9birea la zero (carte)\n_START_SECTION_\nTurnul din Babilon\n_START_PARAGRAPH_\nPovestirea trateaz\xc4\x83 modul \xc3\xaen care ar fi lumea dac\xc4\x83 universul ar respecta \xc3\xaentr-adev\xc4\x83r modelul geocentric din vechea cosmologie babilonian\xc4\x83, \xc3\xaen care P\xc4\x83m\xc3\xa2ntul se afl\xc4\x83 \xc3\xaen mijlocul unei succesiuni de sfere celeste._NEWLINE_Ea prezint\xc4\x83 un t\xc3\xa2n\xc4\x83r miner din Elam care urc\xc4\x83 \xc3\xaen Turnul Babel pentru a ajuta la spargerea bol\xc8\x9bii cere\xc8\x99ti. Pe drum are parte de numeroase priveli\xc8\x99ti superbe \xc8\x99i de mistere neelucidate ale cerurilor \xc8\x99i p\xc4\x83m\xc3\xa2ntului._NEWLINE_\xc3\x8en 1991, povestirea a c\xc3\xa2\xc8\x99tigat premiul Nebula pentru "Cea mai bun\xc4\x83 nuvelet\xc4\x83" \xc8\x99i a fost nominalizat\xc4\x83 la premiul Hugo \xc3\xaen cadrul aceleia\xc8\x99i categorii. Ea a mai fost publicat\xc4\x83 \xc3\xaen limba rom\xc3\xa2n\xc4\x83 \xc8\x99i sub titlul Turnul Babilonului, \xc3\xaen nr. 506/1993 al Colec\xc8\x9biei de povestiri \xc8\x99tiin\xc8\x9bifico-fantastice, \xc3\xaen traducerea lui Florin P\xc3\xaetea.\n_START_SECTION_\n\xc3\x8en\xc8\x9belegere\n_START_PARAGRAPH_\nProtagonistul nara\xc8\x9biunii este un om c\xc4\x83ruia i se d\xc4\x83 o substan\xc8\x9b\xc4\x83 experimental\xc4\x83 pentru a-i vindeca leziunile cerebrale cauzate de hipoxie. Substan\xc8\x9ba \xc3\xaei regenereaz\xc4\x83 neuronii distru\xc8\x99i, furniz\xc3\xa2nd \xc8\x99i un efect secundar prin \xc3\xaembun\xc4\x83t\xc4\x83\xc8\x9birea inteligen\xc8\x9bei \xc8\x99i a biomotricit\xc4\x83\xc8\x9bii. Pe m\xc4\x83sur\xc4\x83 ce devine tot mai inteligent, protagonistul \xc3\xaencepe s\xc4\x83 fie urm\xc4\x83rit de agen\xc8\x9biile guvernamentale \xc8\x99i intr\xc4\x83 \xc3\xaen conflict cu un alt subiect supra-inteligent._NEWLINE_\xc3\x8en 1992, povestirea a fost nominalizat\xc4\x83 la premiul Hugo pentru "Cea mai bun\xc4\x83 nuvelet\xc4\x83" \xc8\x99i a c\xc3\xa2\xc8\x99tigat sondajul Asimov\xe2\x80\x99s Reader. Rhashan Stone a \xc3\xaenregistrat povestirea \xc8\x99i a difuzat-o \xc3\xaen patru episioade la BBC Radio 7.\n_START_SECTION_\n\xc3\x8emp\xc4\x83r\xc8\x9birea la zero\n_START_PARAGRAPH_\nO matematician\xc4\x83 \xc3\xae\xc8\x99i pierde min\xc8\x9bile \xc3\xaen momentul \xc3\xaen care descoper\xc4\x83 c\xc4\x83 aritmetica, considerat\xc4\x83 p\xc3\xa2n\xc4\x83 atunci fundamental\xc4\x83, este incoerent\xc4\x83 ca sistem formal. Descoperirea ei arat\xc4\x83 c\xc4\x83 \xc3\xaentreaga structur\xc4\x83 pe care s-a cl\xc4\x83dit progresul civiliza\xc8\x9biei umane este unul arbitrar.\n_START_SECTION_\nPovestea vie\xc8\x9bii tale\n_START_PARAGRAPH_\nDr. Louise Banks este \xc3\xaenrolat\xc4\x83 \xc3\xaentr-un proiect militar de stabilire a comunic\xc4\x83rii cu o ras\xc4\x83 de extratere\xc8\x99tri sferici, simetrici, care au contactat omenirea. Limbajul lor este desp\xc4\x83r\xc8\x9bit \xc3\xaen dou\xc4\x83 ramuri, unul vorbit \xc8\x99i unul scris, cel de-al doilea av\xc3\xa2nd o structur\xc4\x83 at\xc3\xa2t de complex\xc4\x83, \xc3\xaenc\xc3\xa2t nicio parte a lui nu poate fi \xc3\xaendep\xc4\x83rtat\xc4\x83 f\xc4\x83r\xc4\x83 a schimba \xc3\xaen\xc8\x9belesul \xc3\xaentregii propozi\xc8\x9bii. Cel care folose\xc8\x99te acest limbaj trebuie s\xc4\x83 \xc8\x99tie de la \xc3\xaenceput cum se va termina propozi\xc8\x9bia, lucru explicat \xc3\xaen carte prin abordarea timpului minim \xc3\xaen cadrul teoremei lui Fermat. \xc3\x8en\xc8\x9belegerea sistemului scris al extratere\xc8\x99trilor afecteaz\xc4\x83 percep\xc8\x9bia Louisei asupra timpului, suger\xc3\xa2nd existen\xc8\x9ba unui univers determinist \xc3\xaen care se exercit\xc4\x83 liberul arbitru, dar f\xc4\x83r\xc4\x83 a afecta evenimentele ulterioare._NEWLINE_\xc3\x8en 1999, povestirea a c\xc3\xa2\xc8\x99tigat premiul Sturgeon, iar \xc3\xaen 2000 premiul Nebula pentru "Cea mai bun\xc4\x83 nuvelet\xc4\x83".\n_START_SECTION_\n\xc8\x98aptezeci \xc8\x99i dou\xc4\x83 de litere\n_START_PARAGRAPH_\nProducerea golemilor nu mai este apanajul rabinilor, ci este o activitate realizat\xc4\x83 \xc3\xaen mas\xc4\x83 de mul\xc8\x9bi artizani care lucreaz\xc4\x83 \xc3\xaempreun\xc4\x83. Ace\xc8\x99tia \xc3\xaei anim\xc4\x83 printr-o serie de combina\xc8\x9bii de litere ebraice, studiate \xc8\x99i experimentate cu grij\xc4\x83. Povestirea a c\xc3\xa2t\xc8\x99igat premiul Sidewise.\n_START_SECTION_\nEvolu\xc8\x9bia \xc8\x99tiin\xc8\x9bei umane\n_START_PARAGRAPH_\nNara\xc8\x9biunea este o privire aruncat\xc4\x83 \xc3\xaentr-un viitor \xc3\xaen care fiin\xc8\x9bele post-umane au avansat dincolo de abilit\xc4\x83\xc8\x9bile umane, iar explorarea \xc8\x99tiin\xc8\x9bific\xc4\x83 depinde de descifrarea muncii metaumanilor.\n_START_SECTION_\nIadul e acolo unde nu exist\xc4\x83 Dumnezeu\n_START_PARAGRAPH_\nAc\xc8\x9biunea nuveletei se petrece \xc3\xaentr-o lume \xc3\xaen care existen\xc8\x9ba lui Dumnezeu, a sufletelor \xc8\x99i a Iadului pot fi dovedite \xc8\x99i \xc3\xaen care miracolele \xc8\x99i vizitele \xc3\xaengerilor sunt comune, dar nu \xc3\xaentotdeauna binevenite (de exemplu, so\xc8\x9bia protagonistului devine o victim\xc4\x83 colateral\xc4\x83 a vizitei explozive a unui \xc3\xaenger). Chiang a subliniat c\xc4\x83 povestirea este "doar o fantezie", deoarece se petrece \xc3\xaentr-un univers "\xc3\xaen care abordarea \xc8\x99tiin\xc8\x9bific\xc4\x83 nu func\xc8\x9bioneaz\xc4\x83"._NEWLINE_Povestirea a c\xc3\xa2\xc8\x99tigat premiul Hugo, premiul Nebula \xc8\x99i premiul Locus, fiind finalista premiului memorial Theodore Sturgeon \xc3\xaen 2002 \xc8\x99i c\xc3\xa2\xc8\x99tig\xc4\x83toare a premiului Seiun din 2004.\n_START_SECTION_\nS\xc4\x83-\xc8\x9bi plac\xc4\x83 ceea ce vezi: un documentar\n_START_PARAGRAPH_\nScrierea, realizat\xc4\x83 folosind o tehnic\xc4\x83 similar\xc4\x83 unui reportaj jurnalistic, trateaz\xc4\x83 ideea folosirii \xc3\xaen \xc8\x99coli a unui implant care inhib\xc4\x83 capacitatea de a-i judeca pe ceilal\xc8\x9bi \xc3\xaen func\xc8\x9bie de aspectul fizic, ca r\xc4\x83spuns la agresivitatea mediatic\xc4\x83 tot mai mare, care trece dincolo de capacitatea individual\xc4\x83 de a rezista la stimuli._NEWLINE_Povestirea a fost nominalizat\xc4\x83 la premiul Hugo, dar Chiang a refuzat onoarea, argument\xc3\xa2nd c\xc4\x83 scrierea ei a fost gr\xc4\x83bit\xc4\x83 de ra\xc8\x9biuni editoriale \xc8\x99i nu a ie\xc8\x99it a\xc8\x99a cum dorea.\n_START_SECTION_\nOpinii critice\n_START_PARAGRAPH_\nJeremy Smith \xc3\xaei face autorului o caracterizare extrem de realist\xc4\x83: "Chiang nu este un scriitor care acord\xc4\x83 aten\xc8\x9bie stilului. Alegerea cuvintelor poate fi neinspirat\xc4\x83, iar dialogul artificial. Scrierea sa este, \xc3\xaen cel mai bun caz, transparent\xc4\x83 \xc8\x99i exact\xc4\x83. Cu toate acestea, povestirile din prima sa antologie au fost concepute \xc3\xaentr-un mod str\xc4\x83lucitor \xc8\x99i mi\xc8\x99c\xc4\x83tor."_NEWLINE_Greg L. Johnson remarc\xc4\x83 modul \xc3\xaen care "Ted Chiang a explodat pe scena SF \xc3\xaentr-un mod \xc3\xaen care pu\xc8\x9bini al\xc8\x9bii au reu\xc8\x99it" \xc8\x99i consider\xc4\x83 c\xc4\x83 "\xc3\x8emp\xc4\x83r\xc8\x9birea la zero abund\xc4\x83 \xc3\xaen exemple ale motivelor pentru care povestirile lui Ted Chiang au c\xc3\xa2\xc8\x99tigat continuu premii"._NEWLINE_Robert J. Sawyer a descris Iadul e acolo unde nu exist\xc4\x83 Dumnezeu ca fiind "cea mai bun\xc4\x83 povestire SF din 2002". \xc3\x8en schimb, John C. Wright o consider\xc4\x83 o "banal\xc4\x83 propagand\xc4\x83 anticre\xc8\x99tin\xc4\x83". Elf Sternberg a comparat nuveleta cu The Great Divorce a lui C. S. Lewis, remarc\xc3\xa2nd c\xc4\x83, de\xc8\x99i Lewis este un sus\xc8\x9bin\xc4\x83tor al lui Dumnezeu, Chiang este "ambivalent". Ca r\xc4\x83spuns la aceast\xc4\x83 povestire, Ken Liu a scris povestirea "Single-Bit Error" (2009).'